PARLAMENTUL ROMÂNIEI

CAMERA  DEPUTAŢILOR

Comisia pentru muncă şi protecţie socială



Nr.27/66/4 martie 2004
R A P O R T

asupra proiectului de Lege pentru modificarea art.3 din Legea nr.49/1999 privind pensiile I.O.V.R. 
1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu proiectul de Lege pentru modificarea art.3 din Legea nr.49/1999 privind pensiile I.O.V.R., trimis cu adresa nr. P.L.X - 56 din 18 februarie 2004.

La întocmirea prezentului raport, Comisia a avut în vedere avizele primite de la Consiliul Legislativ, Consiliul Economic şi Social şi de la următoarele comisii:

· Comisia juridică, de disciplină şi imunităţi;

· Comisia pentru drepturile omului, culte şi problemele minorităţilor naţionale.

Proiectul de lege are ca obiect de reglementare modificarea articolului 3 din Legea nr.49/1999 privind pensiile I.O.V.R., în sensul creşterii sumei fixe pentru îngrijire, acordate conform legii.
Comisia propune Plenului adoptarea proiectului de lege întrucât este necesară creşterea sumei fixe de îngrijire, pentru aplicarea unui tratament egal cu pensionarii din sistemul public de pensii, având în vedere faptul că beneficiarii acestei sume fixe pentru îngrijire sunt persoane în vârstă cu venituri limitate. 
2. Proiectul de lege face parte din categoria legilor organice, conform prevederilor art.73 alin.(3) din Constituţie.
3. La lucrările comisiei au fost prezenţi un număr de 20 deputaţi, din totalul de 21 membri ai comisiei.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor, din partea Casei Naţionale de Pensii şi alte drepturi de Asigurări Sociale, d-na director Doina Păuna.
4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.
Proiectul a fost dezbătut în şedinţa comisiei din 3 martie 2004 şi a fost aprobat în forma prezentată de Senat, cu unanimitate de voturi.

